Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 211/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»SAINTE-MAURE DE TOURAINE«

EU-nr.: PDO-FR-0133-AM03 — 30.1.2019

BOB (X) BGB ()

1. Ansøgende sammenslutning og legitim interesse

Comité interprofessionnel du Sainte-Maure de Touraine

Mairie de Sainte-Maure-de-Touraine

37800 Sainte-Maure-de-Touraine

FRANKRIG

Postadresse:

38, rue Augustin Fresnel, BP 50139 37171 Chambray-les-Tours Cedex FRANKRIG

Tlf. +33 247483764

Fax +33 247276649

E-mail: aoc@cda37.fr

Sammenslutningen består af producenter og forarbejdningsvirksomheder og har dermed legitim ret til at ansøge.

2. Medlemsstat eller Tredjeland

Frankrig

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ eografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet (henvisninger vedrørende kontrolorganet, nationale krav)

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

I varespecifikationen erstattes sætningen:

»Sainte-Maure de Touraine, der er fremstillet af fuldfed gedemælk, er en blød og ikke kogt ost med skimmeloverflade.«

med:

»»Sainte-Maure de Touraine« er fremstillet af fuldfed, rå gedemælk. Det er en blød ost, der fremstilles ved koagulering, hovedsagelig med mælkesyre og med en svag tilsætning af løbe. Afdrypningen er spontan. Osten har en synlig skimmeloverflade, og skorpen er dækket med aske.«

Det tilføjes, at den anvendte mælk skal være råmælk. Anvendelsen af rå gedemælk hører nemlig med til producenternes ostefremstillingspraksis, der gør det muligt at bevare mælkens iboende egenskaber — navnlig de organoleptiske egenskaber — og dens oprindelige flora, så tilknytningen til det geografiske område styrkes.

Ordene »ikke kogt« som beskrivelse af ostemassen slettes, da de er uegnede til at beskrive denne type ost.

Visse oplysninger i punktet om produktionsmetode medtages i punktet om beskrivelse af produktet, da de hører med til beskrivelsen af produktet: Osten fremstilles ved koagulering, hovedsagelig med mælkesyre og med en svag tilsætning af løbe, og ved spontan afdrypning.

For at muliggøre en objektiv kontrol af produktet tilføjes det, at ostens skimmeloverflade er synlig.

Følgende sætninger tilføjes i varespecifikationen:

»Smagen er mælkeagtig uden hverken at være for salt eller for syrlig, og den har aromaer af tørret frugt og vegetabilske noter såsom hø. Teksturen er blød eller endda let fugtig, og den bliver mere tør og undertiden smuldrende med alderen.«

Der tilføjes en organoleptisk beskrivelse for at karakterisere osten bedre.

I varespecifikationen erstattes sætningen

»Ostemassen er hvid eller elfenbensfarvet, har en ensartet og fin tekstur og indeholder mindst 45 % fedt.«

med:

»Ved udskæring har den et klart udseende. Ostemassen er hvid eller elfenbensfarvet, har en ensartet og fin tekstur og indeholder mindst 45 g fedt pr. 100 g ost efter fuldstændig tørring.«

Udseendet ved overskæring (»klart«) tilføjes for at beskrive denne vigtige produktegenskab, der skyldes den direkte formning.

Den måde, som fedtindholdet er angivet på, ændres (vægt pr. 100 g ost efter fuldstændig tørring), men selve fedtindholdet forbliver uændret.

I varespecifikationen erstattes sætningen:

»Den fremstår som en aflang, keglestubformet stamme med en gennemsnitlig vægt på 250 gram.«

med:

»Den fremstår som en keglestubformet stamme. Den samlede tørstofvægt må ikke være under 100 g pr. ost.«

Ordet »aflang« som beskrivelse af ostens form slettes, da det betragtes som redundant, når osten har form som en stamme. For bedre at beskrive produktet er tørstofvægten pr. ost (mindst 100 gram) er angivet i stedet for ostens gennemsnitlige vægt (250 gram) ved udtagning fra tørrerummet. Ostens mælkeagtige karakter (et stort fugtindhold ved udtagning fra tørrerummet) og dens aflange form (en stor overflade i forhold til mængden) fører nemlig til en hurtig tørring af osten efter udtagning fra tørrerummet og dermed til et potentielt stort vægttab inden markedsføring til forbrugeren.

Denne ændring foretages ligeledes i punkt 3.2 i enhedsdokumentet.

I varespecifikationen flyttes sætningen:

»Ostens overflade strøs med et fint lag pulveriseret trækul.«

fra afsnittet om beskrivelse af produktet til punktet om produktionsmetode.

I varespecifikationen flyttes sætningen:

»Et strå placeres inde i selve osten i længderetningen.«

fra afsnittet om beskrivelse af produktet til punktet om bevis for, at produktet har oprindelse i det geografiske område.

I enhedsdokumentet erstattes sætningen:

»Blød, ikke kogt ost af fuldfed gedemælk, med form som en aflang, keglestubformet stamme og med en vægt på ca. 250 gram.«

i punkt 3.2 med:

»»Sainte-Maure de Touraine« er en ost, der udelukkende er fremstillet af fuldfed, rå gedemælk. Det er en blød ost, der fremstilles ved koagulering, hovedsagelig med mælkesyre og med en svag tilsætning af løbe, og ved spontan afdrypning. Hvad udseendet angår, har osten en synlig skimmeloverflade, og skorpen er dækket med aske. Smagen er mælkeagtig uden hverken at være for salt eller for syrlig, og den har aromaer af tørret frugt og vegetabilske noter såsom hø. Teksturen er blød eller endda let fugtig, og den bliver mere tør og undertiden smuldrende med alderen. Ved overskæring har den et klart udseende. Ostemassen er hvid eller elfenbensfarvet og har en ensartet og fin tekstur. Den fremstår som en keglestubformet stamme. Den samlede tørstofvægt må ikke være under 100 g pr. ost. Minimumsindholdet af fedtstof er 45 % af tørstofindholdet.«

Geografisk område

I varespecifikationens afsnit om beskrivelsen af det geografiske område beskrives det ved hjælp af en liste over kommuner, hvilket muliggør en mere præcis beskrivelse. Det geografiske områdes perimeter ændres ikke.

Denne ændring foretages ligeledes i punkt 4 i enhedsdokumentet.

Bevis for, at produktet har oprindelse i det geografiske område

I varespecifikationen tilføjes følgende punkter:

»4.1. Identifikation af de erhvervsdrivende Hver mælkeproducent, hver forarbejdningsvirksomhed (gård- eller mejerivirksomhed), hver mælkeindsamler og hver lagringsvirksomhed samt enhver anden aktør i produktionskæden skal udfylde en identifikationserklæring. Identifikationserklæringen sendes til sammenslutningen senest 7 uger inden den pågældende aktivitets påbegyndelse og følger den standardmodel, der er godkendt af direktøren for INAO (»Institut National de l'Origine et de la Qualité«). 4.2. Erklæringsforpligtelser 4.2.1. Erklæringer om ikkeproduktion og erklæring om genoptagelse af produktionen Hver erhvervsdrivende sender sammenslutningen en forhåndserklæring om ikkeproduktion af betegnelsen »Sainte-Maure de Touraine«. De fremsender en forhåndserklæring om genoptagelse af produktionen. 4.2.2. Erklæringsforpligtelser, der er nødvendige for at opnå kendskab til og føre tilsyn med de produkter, der skal markedsføres med oprindelsesbetegnelsen Gårdproducenter, lagringsvirksomheder og forarbejdningsvirksomheder skal senest den 20. februar i året A+1 sende sammenslutningen deres årlige erklæring om produktionen af »Sainte-Maure de Touraine« året før. 4.3. Registerføring 4.3.1. Sporbarhed De erhvervsdrivende skal stille registre over indgående og udgående ost samt ethvert dokument, der er nødvendigt for kontrollen af mælkens og ostenes oprindelse, kvalitet og produktionsbetingelser, til rådighed for sammenslutningen og kontrolorganet. For forarbejdningsvirksomhederne: — De indsamlede mælkemængder, der skal forarbejdes til »Sainte-Maure de Touraine«, og deres herkomst — De mælkemængder, der forarbejdes til »Sainte-Maure de Touraine«, pr. produktionsdag — Det antal oste, der forarbejdes til »Sainte-Maure de Touraine«, pr. produktionsdag. For lagringsvirksomhederne: Et dokument, der angiver antallet af lagrede og emballerede »Sainte-Maure de Touraine«-oste samt de indsamlede mængder askebestrøede oste og deres herkomst. 4.3.2. Tilsyn med produktionsbetingelsernes overholdelse De erhvervsdrivende skal stille de dokumenter, der er nødvendige for kontrollen af produktionsbetingelserne, til rådighed for kontrolorganerne. Hver mælkeproducent skal sikre sporbarheden af det foder, der gives til malkegederne, både med hensyn til mængden og med hensyn til gedernes foderareal, herunder majsensilage. Denne sporbarhed gælder også for korn, olieholdige afgrøder og proteinafgrøder, der skal anvendes som foder til malkegederne. Hvad angår produkter, der skal anvendes som foder til gederne og ikke stammer fra bedriften, men fra det geografiske område, skal et dokument (faktura eller kontrakt) angive foderets art og mængde samt den mark, det stammer fra.«

De erhvervsdrivendes erklæringsforpligtelser tilføjes. Disse ændringer knytter sig til udviklingen i den nationale lovgivning. Der tages navnlig højde for en identifikation af de erhvervsdrivende med henblik på godkendelsen af deres egnethed til at opfylde kravene i varespecifikationen samt de nødvendige erklæringer med hensyn til kendskab til, tilsyn med og kontrol af de produkter, der skal markedsføres med oprindelsesbetegnelsen.

I varespecifikationen erstattes følgende sætning (som flyttes fra afsnittet om mærkning):

»På strået er der anbragt en identifikationsangivelse«

med:

»4.4. Mærkningsoplysninger på produkterne Alle oste med betegnelsen »Sainte-Maure de Touraine« identificeres på følgende måde: Hver »Sainte-Maure de Touraine«-ost indeholder et strå placeret i længderetningen. Dette strå skal som minimum have indgraveret betegnelsens navn og en identifikationskode for producenten. Stråene udleveres til alle producenter, der har fremsendt en identifikationserklæring til sammenslutningen, proportionalt med de mælkemængder, der anvendes til fremstillingen af ost med betegnelsen »Sainte-Maure de Touraine«. Hver fabrikant fører løbende regnskab over de strå, denne har fået udleveret. Stråene fratages fabrikanten, hvis dennes godkendelse trækkes tilbage.«

Beskrivelsen af strået flyttes til punktet om mærkning. Der tilføjes en beskrivelse af identifikationsangivelsen på strået — som er det element, der identificerer produktet — for at lette produktets sporbarhed. Endvidere tilføjes betingelserne for disse strås udlevering og tilbagetrækning for at sikre, at alle godkendte producenter har mulighed for at anskaffe sig disse strå. Sammenslutningen stiller disse til rådighed for producenterne ud fra de mælkemængder, der anvendes til fremstillingen af »Sainte-Maure de Touraine«, og de leveres tilbage til sammenslutningen, såfremt godkendelsen trækkes tilbage.

Følgende sætning tilføjes i punkt 3.2 i enhedsdokumentet:

»Hver »Sainte-Maure de Touraine«-ost indeholder et strå placeret i længderetningen. Dette strå skal som minimum have indgraveret betegnelsens navn og en identifikationskode for producenten.«

Følgende sætninger tilføjes i varespecifikationen:

»Produktionskontrol Som led i kontrollen med »Sainte-Maure de Touraine« foretages der en analytisk og organoleptisk undersøgelse ved hjælp af stikprøver for at sikre, at osten opfylder kravene om kvalitet og særpræg.«

Betingelserne for kontrollen med produktet tilføjes for at beskrive dette vigtige aspekt af kontrollen.

Produktionsmetode:

Eftersom varespecifikationen, der er registreret i henhold til forordning (EF) nr. 1107/96 og 828/2003, ikke indeholder nogen regler om mælkeproduktion, fastlægges disse regler i overensstemmelse med producenternes aktuelle praksis.

Følgende punkt tilføjes i varespecifikationen:

»5.1. Besætningen Malkegederne tilhører racerne Alpine, Saanen og Poitevine eller er krydsninger af disse racer. Avl uden for normal avlssæson er tilladt. Ved opgørelsen af antallet af malkegeder i besætningen medregnes de geder, der har fået kid mindst én gang.«

Der tilføjes en liste over godkendte gederacer, som over længere tid har tilpasset sig til det geografiske område. Avl uden for normal avlssæson er tilladt, da det giver mulighed for at udstrække mælkeproduktionsperioden. Det tilføjes, at man ved opgørelsen af antallet af malkegeder i besætningen medregner de geder, der har fået kid mindst én gang, for at lette kontrollen.

Følgende punkt tilføjes i varespecifikationen:

»5.2. Foder 5.2.1. Den samlede foderrations herkomst Mindst 825 kg af tørstoffet i den samlede årlige foderration pr. malkeged stammer fra det geografiske område.«

Herkomsten af den samlede årlige foderration pr. malkeged tilføjes for at skabe en tættere tilknytning mellem produktet og det geografiske område.

Følgende punkt tilføjes i varespecifikationen:

»5.2.2. Græsningsarealer Græsningsarealet skal udgøre mindst 1 000 m2 pr. malkeged. Dette areal svarer til bedriftens arealer og/eller de tilsvarende arealer for indkøbet. De omfattede græsningsarealer består af midlertidige eller permanente græsenge. Majsensilage medregnes ikke heri. Højst 50 % af disse græsningsarealer skal være med rent græs.«

Det minimale græsningsareal tilføjes (stammende fra bedriften og/eller indkøb) for at sikre, at gederne indtager en forskelligartet flora. Sammensætningen af dette areal tilføjes for at styrke foderets mangfoldighed med hensyn til flora.

Følgende punkt tilføjes i varespecifikationen:

»5.2.3. Foder Foderet stammer udelukkende fra det geografiske område. Den årlige fodermængde pr. malkeged skal svare til mindst 550 kg tørstof. Følgende foder er tilladt: — foder, der stammer fra græs, bælgplanter og naturlige græsenge — engblandinger — græsfoder eller foder bestående af afbælgede bælgplanter — og som supplement halm og hele planter fra korn, bælgplanter, olieholdige afgrøder og proteinafgrøder. Det gives frisk, gæret eller i form af hø. Mængden af gæret foder er begrænset til 365 kg tørstof om året pr. malkeged. Den må ikke overstige 1 kg tørstof om dagen pr. malkeged. Gæret foder gives sammen med hø eller grøntfoder eller i forbindelse med græsningen. Fodersystemer, som udelukkende er baseret på halm og kraftfoder eller korn, er forbudt.«

For at styrke produktets tilknytning til det geografiske område tilføjes det, at foderet udelukkende skal stamme fra det geografiske område. Der tilføjes regler om foderet for at sikre variationen i gedernes årlige foderration.

Desuden tilføjes en liste over godkendt foder for at præcisere arten af det foder, der kan gives.

Følgende punkt tilføjes i varespecifikationen:

»5.2.4. Fodertilskud Den årlige mængde fodertilskud pr. malkeged skal svare til højst 550 kg tørstof. Ethvert produkt af animalsk oprindelse, med undtagelse af frisk valle fra bedriftens osteproduktion, er forbudt. Der må udelukkende gives fodertilskud i form af: — uforarbejdede råvarer bestående af: — ubearbejdet, valset eller knust korn — ubearbejdet, valset, knust eller ekstruderet korn fra olieholdige afgrøder og proteinafgrøder — foderblandinger bestående af: — korn og produkter fra forarbejdning af korn — korn og produkter fra forarbejdning af bælgplanter, herunder kunsttørret lucerne — produkter fra sukkerfremstilling: roepulp, flydende melasse — oliekager fremstillet af solsikke, hør, raps, soja, ekstruderet soja og jordnød — fedtstoffer af vegetabilsk oprindelse — fodertilskud med ernæringsmæssige egenskaber: mineraler, sporstoffer og vitaminer — flydende eller faste proteiner, der stammer fra fremstilling af aminosyrer eller er et biprodukt fra gærproduktion — tilsætningsstoffer.«

Der tilføjes en liste over tilladte fodertilskud for at fastlægge rammerne for arten af det foder, der kan gives.

Følgende sætninger tilføjes i punkt 3.3 i enhedsdokumentet:

»Malkegederne tilhører racerne Alpine, Saanen og Poitevine eller er krydsninger af disse racer. Mindst 825 kg af tørstoffet i den samlede årlige foderration pr. malkeged (svarende til 75 %) stammer fra det geografiske område. Visse fodertyper stammer ikke fra det geografiske område, da de ikke er til rådighed i dette område (f.eks. kunsttørret lucerne). Græsningsarealet skal udgøre mindst 1 000 m2 pr. malkeged. Dette areal svarer til bedriftens arealer og/eller de tilsvarende arealer for indkøbet. Den årlige fodermængde pr. malkeged skal svare til mindst 550 kg tørstof. Foderet stammer udelukkende fra det geografiske område. Det gives frisk, gæret eller i form af hø. Den årlige mængde gæret foder er begrænset til 365 kg tørstof pr. ged. Den må ikke overstige 1 kg tørstof om dagen pr. malkeged. Gæret foder gives sammen med hø eller grøntfoder eller i forbindelse med græsningen. Tilladt foder er opført på en positivliste. Fodertilskud udgør højst 50 % af malkegedernes foder, dvs. højst 550 kg tørstof. Tilladte fodertilskud er opført på en positivliste.«

Beskrivelsen af reglerne for ostenes fremstillingstekniske forløb forbedres for at styrke den aktuelle praksis for fremstillingen af »Sainte-Maure de Touraine«.

Følgende punkt tilføjes i varespecifikationen:

»5.2.5. Anvendt mælk Den indsamlede mælk til fremstilling af »Sainte-Maure de Touraine« er rå og fuldfed gedemælk, der stammer fra malkninger, som har fundet sted højst 48 timer inden indsamlingen. Det er forbudt at koncentrere mælken ved delvis fjernelse af den vandholdige del før koaguleringen. Mælkens anvendelse starter med mælkens modningsfase, som opnås med eller uden tilsætning af ostevalle eller mælkesyrebakterier. Denne modning finder sted ved mindst 10 °C og varer højst 24 timer. Modnings- eller overfladefloraen består af: — den naturlige flora, der er til stede i råmælk — den flora, der dannes i ostevalle — flora i handelen fra skimmelsvampefamilien og/eller gærsvampefamilien. Enhver tilsætning af forsurende stoffer eller aromastoffer er forbudt.«

Det tilføjes, at den anvendte mælk er råmælk (i overensstemmelse med afsnittet om beskrivelse af produktet) og stammer fra malkninger, der har fundet sted højst 48 timer inden indsamlingen, med henblik på at bevare råvarens kvalitet og begrænse udviklingen af psykotrofe mikroorganismer, der selv begrænser udviklingen af den naturlige mælkeflora. Det tilføjes, at det for at bevare den anvendte mælks kvalitet er forbudt at koncentrere mælken ved delvis fjernelse af den vandholdige del før koaguleringen.

Det tilføjes endvidere, at mælken modnes før løbetilsætning, hvilket gør det muligt at forbedre mælkens egnethed til ostefremstilling og fremmer udviklingen af dens aromatiske potentiale.

Endelig tilføjes modnings- eller overfladefloraens sammensætning for at fastlægge metodernes rammer og skabe overensstemmelse med beskrivelsen af produktet, og enhver tilsætning af forsurende stoffer eller aromastoffer er forbudt for ikke at skade produktets organoleptiske egenskaber.

Følgende punkt tilføjes i varespecifikationen:

»5.2.6. Fremstilling Det syrnede koagel fremstilles ved hjælp af en mesofil flora. — Løbetilsætning Kun en svag tilsætning af løbe er tilladt. Løbetilsætningen sker med en maksimal dosis på 5 ml pr. 100 liter mælk og med løbe, der indeholder 520 mg chymosin pr. liter. — Koagulering Koaguleringen varer højst 48 timer og mindst 18 timer. Den foretages ved en temperatur på højst 25 °C.«

Det tilføjes, at koaglet fremstilles ved hjælp af en mesofil flora for at bevare produktets egenskaber. Desuden fastlægges parametrene for etaperne med løbetilsætning og koagulering i overensstemmelse med producenternes praksis for at understrege, at der er tale om et syrnet koagel.

I varespecifikationen erstattes følgende sætninger:

»Det friske og ikke forudafdryppede koagel placeres i formene ved hjælp af øser eller instrumenter til fordeling af koaglet i en keglestubformet, perforeret form med fastlagte dimensioner. Det er under ingen omstændigheder tilladt at gemme mælken eller det opnåede koagel til senere.«

med:

»Udskæring af koaglet er tilladt, men enhver teknik med forudgående afdrypning er ikke tilladt. Det er tilladt at fjerne den valle, der flyder ovenpå, inden formning. Det er ikke tilladt at nedfryse koaglet eller at gemme osten til senere i modificeret atmosfære. — Formning og afdrypning Formningen sker ved hjælp af en øse, hvis der er tale om individuelle forme, og ved hjælp af et fordelingsinstrument, hvis der er tale om multiforme. Formene fyldes manuelt ad flere omgange. Afdrypningen er spontan. Den sker uden at presse koaglet og varer mindst 18 timer efter formningens start. De perforerede, keglestubformede forme har følgende samlede indvendige mål: — nedre diameter: 48 mm — øvre diameter: 65 mm — højde: 260 mm«

Det tilføjes, at udskæring og fjernelse af den valle, der flyder ovenpå, er tilladt inden formning i overensstemmelse med producenternes praksis. Forbuddet mod forudgående afdrypning og forbuddet mod at gemme koaglet til senere affattes på en mere udtrykkelig måde end i den gældende varespecifikation. Det tilføjes, at det af hensyn til den traditionelle fremstillingsmetode er forbudt at gemme osten til senere i modificeret atmosfære. Der tilføjes oplysninger om formningsetapen: Formningen sker ad flere omgange i individuelle forme eller i multiforme med et fordelingsinstrument, i overensstemmelse med den aktuelle praksis.

For bedre at beskrive denne etape, hvor afdrypningen skal være spontan, tilføjes det, at afdrypningen skal ske uden at presse koaglet. Der fastsættes en minimumsvarighed for bedre at beskrive afdrypningsprocessen.

Endelig suppleres angivelsen af formens udseende (keglestubformet), som er medtaget i afsnittet om beskrivelse af produktet, da det ikke er særlig præcist med hensyn til formenes dimensioner.

I varespecifikationen erstattes følgende sætninger:

»Osten saltes let på overfladen. Ostens overflade strøs med et fint lag pulveriseret trækul. Et strå placeres inde i selve osten i længderetningen.«

med:

— »Udtagning af formene og saltning Osten saltes og strøs med aske på alle overflader.

— Isætning af strå Et indgraveret strå isættes ved udtagning af formene eller i formene. Det placeres inde i selve osten i længderetningen.«

Parametrene for etaperne med askebestrøning og saltning tilføjes for bedre at definere disse etaper. Desuden slettes kravet om, at der skal anvendes pulveriseret trækul, dels fordi ordet »trækul« ikke længere er tidssvarende (der er tale om vegetabilsk kul), og dels fordi der i dag eksisterer et præparat af askeholdigt salt, som fremstilles af en blanding af salt og vegetabilsk kul. Endvidere slettes ordet »let«, da det er upræcist. Endelig tilføjes det stadium, hvor strået isættes i osten, for at beskrive osteproducenternes praksis.

I varespecifikationen erstattes følgende sætning:

»Ostene lagres i produktionsområdet i mindst 10 dage regnet fra løbetilsætningsdatoen ved en temperatur på 10-15 °C og en luftfugtighed på 90 %.«

med:

»Lagring og markedsføring Fra starten til slutningen af lagringen kan lufttemperaturen på lagringsstedet svinge mellem 6 °C og 16 °C. Luftfugtigheden på lagringsstedet skal være over 75 %. Ostene må først forlade lagringsstedet efter mindst 10 dage regnet fra løbetilsætningsdatoen og kun, hvis de på hele overfladen har en veludviklet skorpe med skimmeloverflade, der kan ses med det blotte øje. Det er forbudt at opbevare frisk ost og ost under lagring i modificeret atmosfære.«

Kravet om, at lagringen skal finde sted i det geografiske område, flyttes til afsnittet om det geografiske område. Det tilladte temperaturinterval for lagringen ændres (til 6-16 °C i stedet for 10-15 °C), og det samme gør den minimale luftfugtighed (der skal være over 75 % og ikke over 90 %) for at tage hensyn til producenternes tilpasning af praksis for produktet. Det tilføjes endvidere, at når ostene forlader lagringsstedet, skal de på hele overfladen have en veludviklet skorpe med skimmeloverflade, der kan ses med det blotte øje, i overensstemmelse med afsnittet om beskrivelse af produktet.

Endelig tilføjes det, at det for at bevare ostens organoleptiske egenskaber er forbudt at opbevare frisk ost og ost under lagring i modificeret atmosfære.

Tilknytning

Varespecifikationens afsnit om tilknytning til det geografiske område er blevet fuldstændig omskrevet for tydeligere at fremhæve, hvordan »Sainte-Maure de Touraine« knytter sig til sit geografiske område, uden at tilknytningen som sådan er ændret. Denne redegørelse fremhæver navnlig betingelserne for produktionen af den mælk, der gør det muligt at anvende en råmælk, der er egnet til ostefremstilling, hvortil der kræves særlig knowhow, samt betingelserne for modning. Afsnittet om det geografiske områdes egenart omhandler det geografiske områdes naturlige og menneskelige faktorer med en sammenfatning af det historiske aspekt og en understregning af den særlige knowhow. Afsnittet om produktets egenart fremhæver visse oplysninger, der er tilføjet til beskrivelsen af produktet. Endelig forklares sammenhængen mellem de naturgivne og menneskelige faktorer og produktet under afsnittet om årsagssammenhæng.

Denne ændring foretages ligeledes i punkt 5 i enhedsdokumentet.

Særlige mærkningsregler

I varespecifikationen erstattes følgende sætninger:

»Ost med oprindelsesbetegnelsen »Sainte-Maure de Touraine« skal markedsføres med individuel mærkning, som ud over de lovpligtige oplysninger, der gælder for ost i almindelighed, indeholder oprindelsesbetegnelsen ledsaget af benævnelsen »appellation d'origine«. Begge dele skal være skrevet med bogstaver, hvis størrelse er mindst to tredjedele af de største bogstaver på mærkningen. Det er obligatorisk at angive forkortelsen »INAO«. Disse angivelser skal ligeledes være påsat kasser og andre emballager, som indeholder disse oste. Benævnelsen »fabrication fermière« (gårdproduktion), »fromage fermier« (gårdfremstillet ost) eller enhver anden benævnelse, der angiver, at osten er fremstillet på gårdene, er forbeholdt producenter, som forarbejder mælk produceret på deres egen bedrift, og i overensstemmelse med bestemmelserne i forskrifterne. Denne benævnelse kan ligeledes anvendes for gårdfremstillet ost, der er indsamlet og lagret af en lagringsvirksomhed.«

med:

»Foruden de obligatoriske oplysninger, som lovgivningen om mærkning og præsentation af fødevarer foreskriver, skal ost med oprindelsesbetegnelsen »Sainte-Maure de Touraine« markedsføres med en individuel mærkning, der indeholder oprindelsesbetegnelsen »Sainte-Maure de Touraine« og EU's BOB-symbol inden for samme synsfelt. Ud over de lovpligtige oplysninger, der gælder for ost i almindelighed, må der hverken på etiketten, i reklamer, på fakturaer eller i handelspapirer angives andre benævnelser eller betegnelser sammen med den beskyttede geografiske betegnelse end særlige fremstillings- eller varemærker.«

Afsnittet om mærkning ajourføres, dels for at tage højde for udviklingen i national lovgivning og EU-lovgivningen og dels for at præcisere, hvilke benævnelser eller betegnelser, der kan anvendes i mærkningen. Kvalitetsbenævnelserne »fabrication fermière« (gårdproduktion) eller »fromage fermier« (gårdfremstillet ost) kan anvendes inden for rammerne af den gældende lovgivning.

I varespecifikationen slettes sætningen:

»På strået er der anbragt en identifikationsangivelse«

fra afsnittet om mærkning til punktet om bevis for, at produktet har oprindelse i det geografiske område.

I enhedsdokumentet

erstattes sætningen:

»Osten skal mærkes med logoet, der indeholder forkortelsen »INAO«, angivelsen »Appellation d'origine contrôlée« og produktets betegnelse.«

i punkt 3.6 med:

»Foruden de obligatoriske oplysninger, som lovgivningen om mærkning og præsentation af fødevarer foreskriver, skal ost med oprindelsesbetegnelsen »Sainte-Maure de Touraine« markedsføres med en individuel mærkning, der indeholder oprindelsesbetegnelsen »Sainte-Maure de Touraine« og EU's BOB-symbol inden for samme synsfelt. Ud over de lovpligtige oplysninger, der gælder for ost i almindelighed, må der hverken på etiketten, i reklamer, på fakturaer eller i handelspapirer angives andre benævnelser eller betegnelser sammen med den beskyttede geografiske betegnelse end særlige fremstillings- eller varemærker.«

Andre ændringer

Adressen på medlemsstatens kompetente myndighed ajourføres i varespecifikationen.

Afsnittet om henvisninger vedrørende kontrolorganet ajourføres i varespecifikationen med de officielle organers navn og kontaktoplysninger. I dette afsnit anføres kontaktoplysningerne for de kompetente kontrolmyndigheder i Frankrig: Institut national de l'origine et de la qualité (INAO, Frankrigs nationale institut for oprindelse og kvalitet) og Direction générale de la concurrence, de la consommation et de la répression des fraudes (DGCCRF, Frankrigs generaldirektorat for konkurrence, forbrugeranliggender og bekæmpelse af svig). Det tilføjes, at certificeringsorganets navn og kontaktoplysninger kan findes på INAO's websted og i Europa-Kommissionens database.

I varespecifikationens afsnit om nationale krav tilføjes der en oversigt over de vigtigste punkter, der skal kontrolleres, og deres evalueringsmetode.

ENHEDSDOKUMENT

»SAINTE-MAURE DE TOURAINE«

EU-nr.: PDO-FR-0133-AM03 — 30.1.2019

BOB (X) BGB ()

1. Betegnelse

»Sainte-Maure de Touraine«

2. Medlemsstat eller Tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Sainte-Maure de Touraine« er en ost, der udelukkende er fremstillet af fuldfed, rå gedemælk. Det er en blød ost, der fremstilles ved koagulering, hovedsagelig med mælkesyre og med en svag tilsætning af løbe, og ved spontan afdrypning.

Hvad udseendet angår, har osten en synlig skimmeloverflade, og skorpen er dækket med aske.

Smagen er mælkeagtig uden hverken at være for salt eller for syrlig, og den har aromaer af tørret frugt og vegetabilske noter såsom hø. Teksturen er blød eller endda let fugtig, og den bliver mere tør og undertiden smuldrende med alderen.

Ved overskæring har den et klart udseende. Ostemassen er hvid eller elfenbensfarvet og har en ensartet og fin tekstur.

Den fremstår som en keglestubformet stamme. Den samlede tørstofvægt må ikke være under 100 g pr. ost.

Minimumsindholdet af fedtstof er 45 % af tørstofindholdet.

Hver »Sainte-Maure de Touraine«-ost indeholder et strå placeret i længderetningen. Dette strå skal som minimum have indgraveret betegnelsens navn og en identifikationskode for producenten.

3.3. Foder (kun for produkter af animalsk oprindelse) og råvarer (kun for forarbejdede produkter)

Malkegederne tilhører racerne Alpine, Saanen og Poitevine eller er krydsninger af disse racer.

Mindst 825 kg af tørstoffet i den samlede årlige foderration pr. malkeged (svarende til 75 %) stammer fra det geografiske område. Visse fodertyper stammer ikke fra det geografiske område, da de ikke er til rådighed i dette område (f.eks. kunsttørret lucerne).

Græsningsarealet skal udgøre mindst 1 000 m2 pr. malkeged. Dette areal svarer til bedriftens arealer og/eller de tilsvarende arealer for indkøbet.

Den årlige fodermængde pr. malkeged skal svare til mindst 550 kg tørstof. Foderet stammer udelukkende fra det geografiske område. Det gives frisk, gæret eller i form af hø. Den årlige mængde gæret foder er begrænset til 365 kg tørstof pr. ged. Den må ikke overstige 1 kg tørstof om dagen pr. malkeged. Gæret foder gives sammen med hø eller grøntfoder eller i forbindelse med græsningen.

Tilladt foder er opført på en positivliste.

Fodertilskud udgør højst 50 % af malkegedernes foder, dvs. højst 550 kg tørstof.

Tilladte fodertilskud er opført på en positivliste.

3.4. Specifikke etaper af produktionen, som skal finde sted i det afgrænsede geografiske område

Mælkeproduktionen og ostens fremstilling og modning foregår i det afgrænsede geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som lovgivningen om mærkning og præsentation af fødevarer foreskriver, skal ost med oprindelsesbetegnelsen »Sainte-Maure de Touraine« markedsføres med en individuel mærkning, der indeholder oprindelsesbetegnelsen »Sainte-Maure de Touraine« og EU's BOB-symbol inden for samme synsfelt.

Ud over de lovpligtige oplysninger, der gælder for ost i almindelighed, må der hverken på etiketten, i reklamer, på fakturaer eller i handelspapirer angives andre benævnelser eller betegnelser sammen med den beskyttede geografiske betegnelse end særlige fremstillings- eller varemærker.

4. Kort angivelse af det geografiske områdes afgrænsning

Mælkeproduktionen og ostens fremstilling og modning skal foregå i det geografiske område, som består af følgende kommuner i Indre (36), Indre-et-Loire (37), Loir-et-Cher (41) og Vienne (86):

Departementet Indre (36): Algy, Arpheuilles, Azay-le-Ferron, Buzançais, La Chapelle Orthemale, Châtillon-sur-Indre, Chezelles, Cléré-du-Bois, Clion, Écueillé, Faverolles, Fléré-la-Rivière, Fontgombault, Fontguenand, Frédille, Gehée, Heugnes, Jeu-Maloches, Langé, Lingé, Luçay-le-Mâle, Lurais, Lureuil, Lye, Martizay, Méobecq, Mérigny, Mézières-en-Brenne, Murs, Néons-sur-Creuse, Neuillay-les-Bois, Obterre, Palluau-sur-Indre, Paulnay, Pellevoisin, Préaux, Preuilly-la-Ville, Saint-Cyran-du-Jambot, Saint-Genou, Saint-Lactencin, Saint-Médard, Saint-Michel-en-Brenne, Sainte-Gemme, Saulnay, Sauzelles, Selles-sur-Nahon, Sougé, Tournon-Saint-Martin, Le Tranger, Valençay, Vendoeuvres, La Vernelle, Veuil, Vicq-sur-Nahon, Villedieu-sur-Indre, Villegouin, Villentrois og Villiers.

Departementet Indre-et-Loire (37) i sin helhed.

Departementet Loir-et-Cher (41): Ambly, Angé, Artins, Authon, Averdon, Champigny-en-Beauce, La Chapelle-Vendômoise, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Couddes, Couffy, Couture-sur-Loir, Crucheray, Les Essarts, Faverolles-sur-Cher, Françay, Gombergean, Les Hayes, Herbault, Houssay, Huisseau-en-Beauce, Lancè, Lancôme, Landes-le-Gaulois, Lavardin, Mareuil-sur-Cher, Méhers, Mesland, Meusnes, Monteaux, Monthou-sur-Cher, Montoire-sur-le-Loir, Montrichard Val de Cher, Montrouveau, Nourray, Noyers-sur-Cher, Pontlevoy, Pouillé, Prunay-Cassereau, Rilly-sur-Loire, Les Roches-l'Évêque, Saint-Aignan, Saint-Amand-Longpré, Saint-Arnoult, Saint-Cyr-du-Gault, Saint-Etienne-des-Guérets, Saint-Georges-sur-Cher, Saint-Gourgon, Saint-Julien-de-Chédon, Saint-Martin-des-Bois, Saint-Rimay, Saint-Romain-sur-Cher, Santenay, Sasnières, Seigy, Ternay, Thenay, Thésée, Tréhet, Troo, Valencisse, Vallières-les-Grandes, Valloire-sur-Loire, Veuzin-sur-Loire, Villavard, Villechauve, Villedieu-le-Château, Villefrancoeur og Villeporcher.

Departementet Vienne (86): Antran, Basses, Berthegon, Beuxes, Bournand, Buxeuil, Ceaux-en-Loudun, Chenevelles, Coussay-les-Bois, Dangé-Saint-Romain, Ingrandes, Leigné-les-Bois, Leigné-sur-Usseau, Lésigny, Leugny, Loudun, Mairé, Messemé, Mondion, Nueil-sous-Faye, Les Ormes, Oyré, Pleumartin, Port-de-Piles, Pouant, Prinçay, La Roche-Posay, Roiffé, Saint-Christophe, Saint-Gervais-les-Trois-Clochers, Saint-Rémy-sur-Creuse, Sammarçolles, Sérigny, Usseau, Vaux-sur-Vienne, Vellèches, Vézières og Vicq-sur-Gartempe.

5. Tilknytning til det geografiske område

»Sainte-Maure de Touraine« er en gedeost, hvis vigtigste særlige kendetegn er ostens form som en aflang stamme, der indeholder et strå placeret i længderetningen, dens aromaer af tørret frugt og vegetabilske noter såsom hø og den bløde tekstur, som bliver smuldrende med alderen. Disse kendetegn får osten som følge af den knowhow, der er forbundet med opdræt af geder, som udelukkende får foder produceret i det geografiske område, men også som følge af den knowhow, der er forbundet med fremstillingen (et syrnet koagel, langsom afdrypning, askebestrøning og saltning på overfladen efter udtagning af formene) og lagringen, som giver en karakteristisk lagringsflora.

Det geografiske område for »Sainte-Maure de Touraine« ligger i den sydvestlige del af Parisbækkenet, der strækker sig længere ud end den gamle historiske provins Touraine. Loirefloden, der løber igennem området fra øst til vest, og dens bifloder har stor indflydelse på landskabet i de små regioner.

Landskabet med de åbne plateauer, hvor dyrkning af korn er fremherskende, veksler med de mere skovrige dale, hvor et mere specialiseret landbrug har fremmet en bestemt produktion (vindyrkning, træavl, opdræt og gartnerier). Lerjorden og den ler- og kalkholdige jord findes også på plateauerne.

Klimaet, som påvirkes af havet og er kendetegnet ved milde vintre og milde somre, gør det muligt at dyrke en lang række foderplanter og korn, der er nødvendige til foder. Denne indflydelse fra havet, som kun meget langsomt ebber ud mod øst i Loireflodens retning, gør, at klimaet er relativt ensartet i hele området.

Indtil midten af det 20. århundrede var der ingen gedebesætninger. Der var kun 1-3 geder i de fattigste husmandssteder. Gedernes pasning blev varetaget af bedstemoderen (eller den yngste pige, som bedstemoderen havde givet sin knowhow videre til), der tog sig af dyrene, fodrede dem, malkede dem og fremstillede ost. Mælken anvendes rå og fuldfed, lige så snart malkningen er foretaget. Den mængde mælk, der kan være i en »Sainte-Maure de Touraine«-form, svarer til den daglige mængde mælk, som én ged producerer, nemlig ca. 2,5 liter mælk til én ost. Der var ingen ostemejerier. Fremstillingen skete i køkkenet, og ostene blev lagt til tørre i nærheden af kaminen. Ostens form som en aflang stamme gjorde den skrøbelig og vanskelig at håndtere, og man isatte derfor et halmstrå i ostens længderetning for at gøre håndteringen lettere.

De nuværende produktionsteknikker har rødder i denne historie. Osten fremstilles ved koagulering af fuldfed råmælk med tilsætning af en lille mængde løbe. Ostemassen formes i keglestubformede forme.

»Sainte-Maure de Touraine« er en ost, der fremstilles af rå og fuldfed gedemælk med en svag tilsætning af løbe og ved hjælp af et syrnet koagel. Den skiller sig ud på grund af:

— sin karakteristiske keglestubform

— sin fine, klare og ensartede ostemasse, som er hvid til elfenbensfarvet

— sin bløde tekstur, som bliver mere tør og smuldrende med alderen

— sit overfladelag, som efter lagringsperioden på 10 dage har dannet en veludviklet skorpe med skimmeloverflade, der kan ses med det blotte øje

— det strå, som er placeret inde i selve osten i længderetningen

— sin mælkeagtige smag med aromaer af tørret frugt og vegetabilske noter.

Denne gedeost har sin oprindelse på de magreste jorde i Touraine.

Det geografiske områdes lerjord og ler- og kalkholdige jord, der er gunstig for foder- og kornproduktionen, har fremmet den landbrugsmæssige udnyttelse af de fattigste sektorer takket være indførelsen af gedeopdræt, der oprindeligt var små, og hvor mælken var beregnet til fremstilling af en ost, der i starten var forbeholdt familiens forbrug.

»Sainte-Maure de Touraine«-ostens særlige facon skyldes formen, som oprindeligt var lavet af pileflet. Den mængde mælk, der kan være i formen, svarer til én geds daglige produktion. Ostens form som en aflang stamme og ostemassens undertiden skrøbelige tekstur gjorde osten vanskelig at håndtere, og derfor isatte man et halmstrå i ostens længderetning. Det havde oprindeligt et praktisk formål, da det muliggjorde en lettere håndtering af osten, og sidenhen blev det et identifikationselement for forbrugerne.

Anvendelsen af en aflang form og mælkesyrningens kendetegn kombineret med en langsom afdrypning, der er tilpasset bedriftens arbejdsrytme, såvel som askebestrøningen og saltningen på overfladen efter udtagning af formene giver ostemassen en tekstur, en fin karakter og et forhold mellem overfladen og mængden, som gør det muligt at opnå en lagringsflora, der er karakteristisk for »Sainte-Maure de Touraine«. Det er takket være denne lagringsflora, at osten opnår sine smags- og aromaegenskaber.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://info.agriculture.gouv.fr/gedei/site/bo-agri/document_administratif-90fe0542-fca1-4d57-af8c-1d9c5d0b6ed4

(1) EUT L 343 af 14.12.2012, s. 1.